b'\n_START_ARTICLE_\nGraffiti\n_START_PARAGRAPH_\nGraffiti on julkisen rakennuksen sein\xc3\xa4\xc3\xa4n tai muuhun sein\xc3\xa4\xc3\xa4n tehty teksti tai kuva. Graffiti on nuorison aloittama ja yll\xc3\xa4pit\xc3\xa4m\xc3\xa4 urbaani taideliike, jonka aiheena on nimikirjoitus. Nykymuodossaan graffiti syntyi 1970-luvun alussa New Yorkissa. Eurooppaan se levisi 1980-luvulla._NEWLINE_Graffitit tehd\xc3\xa4\xc3\xa4n yleens\xc3\xa4 tussilla tai spraymaalilla. Graffiti voi olla usean neli\xc3\xb6metrin kokoinen v\xc3\xa4rik\xc3\xa4s maalaus eli piissi tai mihin tahansa julkiseen pintaan tehty pieni yksiv\xc3\xa4rinen nimikirjoitus, tagi. Usein graffiti tehd\xc3\xa4\xc3\xa4n ilman lupaa, mutta joissakin kaupungeissa on my\xc3\xb6s laillisia graffitin maalauspaikkoja. Asenteet graffiteja kohtaan vaihtelevat: Jotkut kannattavat ankaraa nollatoleranssia, toisten mielest\xc3\xa4 graffitit ovat osa urbaania kulttuuria. Graffitien ja t\xc3\xa4gien tekeminen ilman lupaa on laitonta useimmissa maissa, my\xc3\xb6s Suomessa._NEWLINE_Graffitintekij\xc3\xa4t muodostavat oman alakulttuurinsa, joka muodostaa tukea antavan joskin kilpailullisen sosiaalisen verkoston. Graffitintekij\xc3\xb6iden tavoitteena on tyylillinen ja muodollinen innovointi, aakkosten perinteisten muotojen muuttaminen. Graffitintekij\xc3\xa4t suuntaavat teoksensa l\xc3\xa4hinn\xc3\xa4 toisilleen ja k\xc3\xa4yv\xc3\xa4t n\xc3\xa4in dialogia kesken\xc3\xa4\xc3\xa4n. Nimimerkin kirjoittaminen kaupungin seiniin antaa tekij\xc3\xa4lleen samanaikaisesti tunnettuutta ja arvostusta mutta my\xc3\xb6s anonymiteetti\xc3\xa4._NEWLINE_Sana graffiti on johdos italian verbist\xc3\xa4 graffiare \xe2\x80\x99raaputtaa\xe2\x80\x99, joka edelleen on laina kreikan verbist\xc3\xa4 \xce\xb3\xcf\x81\xce\xb1\xcf\x86\xce\xb5\xce\xb9\xce\xbd (graphein) \xe2\x80\x99kirjoittaa\xe2\x80\x99.\n_START_SECTION_\nHistoria\n_START_PARAGRAPH_\nIhmiset ovat kirjoittaneet ja maalanneet kallioihin ja seiniin koko ihmiskunnan historian ajan. Entisaikojen sein\xc3\xa4maalauksilla oli usein maaginen tai uskonnollinen merkitys._NEWLINE_Nykymuotoinen graffititaide syntyi 1960-luvun puoliv\xc3\xa4liss\xc3\xa4 Philadelphiassa. Kaupungin alakulttuureissa syntyi kisailua siit\xc3\xa4, kuka saisi kirjoitettua nimens\xc3\xa4 tussilla mahdollisimman moneen paikkaan. Tunnetuimmat nimikirjoitustensa eli tagien kirjoittajia Philadelphiassa tuolloin olivat nimimerkit Cornbread ja Cool Earl._NEWLINE_Liike levisi nopeasti New Yorkiin, miss\xc3\xa4 tageja alkoi pian n\xc3\xa4ky\xc3\xa4 joka puolella. Tunnetuimpia tagien kirjoittajia kaupungissa 1970-luvun alussa oli Manhattanin Washington Heightsilla asunut TAKI 183. \'Taki\' oli h\xc3\xa4nen lempinimens\xc3\xa4 ja \'183\' h\xc3\xa4nen kotikatunsa numero. TAKI 183 oli ensimm\xc3\xa4inen, joka kirjoitti taginsa metroon ja sai sen siten n\xc3\xa4kyviin alakulttuurin ulkopuolella. H\xc3\xa4n my\xc3\xb6s loi kirjoituksillaan tagityylin._NEWLINE_Kun New Yorkin tagit olivat levinneet seinist\xc3\xa4 metroon, alkoi kaupunginosien v\xc3\xa4linen kilpailu siit\xc3\xa4, kuka kirjoitti eniten tagejaan juniin. Ensin tageista t\xc3\xa4yttyiv\xc3\xa4t junat ja metroasemat, ja niiden j\xc3\xa4lkeen my\xc3\xb6s vaunuvarikot ja ratapihat, joissa metrojunia s\xc3\xa4ilytettiin. Junia oli helpointa \xe2\x80\x9ctagata\xe2\x80\x9d juuri vaunuvarikoilla lyhyess\xc3\xa4 ajassa ja ilman kiinnij\xc3\xa4\xc3\xa4misen riski\xc3\xa4._NEWLINE_Kun tussikirjoittajien m\xc3\xa4\xc3\xa4r\xc3\xa4 kasvoi 1970-luvun alkupuolella, pelkk\xc3\xa4 tikkukirjaiminen nimi kehittyi kalligrafisemmiksi muodoiksi. Tussin rinnalla alettiin k\xc3\xa4ytt\xc3\xa4\xc3\xa4 spraypurkkeja, ja junien kyljiss\xc3\xa4 alettiin n\xc3\xa4hd\xc3\xa4 suuria v\xc3\xa4riteoksia. Ensimm\xc3\xa4isen\xc3\xa4 t\xc3\xa4llaisen teoksen tekij\xc3\xa4n\xc3\xa4 pidet\xc3\xa4\xc3\xa4n nimimerkki\xc3\xa4 Friendly Freddie. Graffitien tekij\xc3\xa4t, \xe2\x80\x9cwraitterit\xe2\x80\x9d, kehittiv\xc3\xa4t omat tyylins\xc3\xa4 erottuakseen muiden nimien joukosta, ja n\xc3\xa4in tageista tuli yksil\xc3\xb6llisempi\xc3\xa4 ja ainutlaatuisempia. Wraitterit alkoivat lis\xc3\xa4ill\xc3\xa4 tageihinsa koristekuvioita ja symboleja, joilla saattoi joskus olla merkityksi\xc3\xa4. Nuolia maalattiin esitt\xc3\xa4m\xc3\xa4\xc3\xa4n liikett\xc3\xa4 ja alleviivausta esitt\xc3\xa4m\xc3\xa4\xc3\xa4n t\xc3\xa4rkeytt\xc3\xa4. My\xc3\xb6s kysymysmerkit ja huutomerkit tulivat oleellisiksi elementeiksi._NEWLINE_Graffitit ja tagit muuttuivat edelleen suuremmiksi ja n\xc3\xa4ytt\xc3\xa4v\xc3\xa4mmiksi, kun SUPER KOOL 223 keksi tavan saada spraymaalipurkista leve\xc3\xa4mp\xc3\xa4\xc3\xa4 maalij\xc3\xa4lke\xc3\xa4. SUPER KOOL 223 maalasi ensimm\xc3\xa4isen\xc3\xa4 niin sanotun \xe2\x80\x98piissin\xe2\x80\x99 (englannin kielen sanasta masterpiece, \xe2\x80\x98mestariteos\xe2\x80\x99). Piissit ovat suurempia, luovempia ja monimutkaisempia teoksia kuin tagit. Kirjaimet saivat paksuutta ja \xc3\xa4\xc3\xa4riviivoja, ja kirjainten sis\xc3\xa4puolia alettiin koristella erilaisilla muotoiluilla. Nimimerkkien TOP CAT ja PHASE 2 kehitt\xc3\xa4m\xc3\xa4t kirjaintyylit ovat toimineet monen uudemman tyylin perustana. Nimimerkkien AJ 161 ja SILVER TIPS t\xc3\xb6iden maisemat, kuvat ja piirretyt hahmot loivat perustan koko junan kattaville maalauksille, muraaleille._NEWLINE_Graffitit olivat New Yorkissa huipussaan vuosina 1975\xe2\x80\x931977, jolloin suuret ja v\xc3\xa4rikk\xc3\xa4\xc3\xa4t maalaukset t\xc3\xa4yttiv\xc3\xa4t metrojunanvaunujen kyljet. K\xc3\xb6yhtyneell\xc3\xa4 kaupungilla ei viel\xc3\xa4 tuolloin ollut rahaa maalausten tehokkaaseen puhdistamiseen tai est\xc3\xa4miseen. Vihdoin vuoden 1977 j\xc3\xa4lkeen New Yorkin viranomaiset ryhtyiv\xc3\xa4t taistelemaan tehokkaasti graffiteja vastaan. 1980-luvun alkupuolella suositut maalauspaikat oli jo aidattu, rangaistuksia maalauksista kovennettu, ja spraymaalien myynti alaik\xc3\xa4isille kielletty. T\xc3\xa4m\xc3\xa4 v\xc3\xa4hensi wraittereiden m\xc3\xa4\xc3\xa4r\xc3\xa4\xc3\xa4 selv\xc3\xa4sti. Samalla graffitista alettiin julkaista elokuvia, dokumentteja, kirjoja ja lehti\xc3\xa4._NEWLINE_Graffiti levisi Yhdysvalloista muualle maailmaan 1980-luvulla hip hop -alakulttuurin my\xc3\xb6t\xc3\xa4, kun New Yorkin katukulttuuria alkoi n\xc3\xa4kym\xc3\xa4\xc3\xa4n musikkivideoilla ja elokuvissa. Aluksi eurooppalaiset wraitterit kopioivat amerikkalaisia tyylej\xc3\xa4, sitten he alkoivat kehitt\xc3\xa4m\xc3\xa4\xc3\xa4n niit\xc3\xa4 eteenp\xc3\xa4in. Siin\xc3\xa4 kun Amerikassa graffiteja tehtiin juniin, eurooppalaiset tekiv\xc3\xa4t graffitejaan seiniin. Eurooppalaisia tekij\xc3\xb6it\xc3\xa4 k\xc3\xa4vi Amerikassa maalaamassa ja amerikkalaisia Euroopassa. My\xc3\xb6s Suomeen graffitit rantautuivat 1980-luvun alussa._NEWLINE_Vuonna 1989 New Yorkin julkisen liikenteen viranomainen MTA julisti voittaneensa graffitit. Laiton maalaaminen oli siirtynyt metrovaunuista talojen, siltojen ja melumuurien seiniin. Graffiteja tehtiin nyt my\xc3\xb6s esikaupunkialueille, ja tekemisess\xc3\xa4 olivat mukana kaikkien etnisten ryhmien nuoret. Graffitiongelman jatkuessa viranomaiset kovensivat otteitaan entisest\xc3\xa4\xc3\xa4n. Yhdysvaltain osavaltioihin perustettiin puhelinkuumalinjoja, ja rangaistuksia kovennettiin. Chicagossa spraymaalit laitettiin kokonaan myyntikieltoon. Kaikkialla graffitit pyrittiin poistamaan v\xc3\xa4litt\xc3\xb6m\xc3\xa4sti kun sellaisia havaittiin. Samalla graffitintekij\xc3\xa4t kehittiv\xc3\xa4t uudenlaisia menetelmi\xc3\xa4, joiden ansiosta graffiteja oli aiempaa vaikeampi poistaa. Viranomaiset eiv\xc3\xa4t olekaan yrityksist\xc3\xa4 huolimatta kyenneet saamaan graffiteja katoamaan seinist\xc3\xa4._NEWLINE_Nimikirjoitukseen perustuneen graffitin rinnalle julkisena, lyhytaikaisena ja laittomana taidemuotona on 1980-luvun j\xc3\xa4lkeen noussut taidemuoto, jota on kutsuttu esimerkiksi j\xc3\xa4lkigraffitiksi (engl. post-graffiti), uusgraffitiksi (neo-graffiti), kaupunkimaalaukseksi (urban painting) tai katutaiteeksi (street art). Se hy\xc3\xb6dynt\xc3\xa4\xc3\xa4 graffitia monipuolisemmin erilaisia aiheita ja tekotapoja. Teokset keskittyv\xc3\xa4t esitt\xc3\xa4viin ihmishahmohin, abstrakteihin kuviin ja symboleihin, ja niiss\xc3\xa4 on joskus poliittinen sanoma. Uuden katutaiteen tekij\xc3\xa4t ovat graffitien tekij\xc3\xb6it\xc3\xa4 keskim\xc3\xa4\xc3\xa4rin vanhempia ja heiss\xc3\xa4 on enemm\xc3\xa4n naisia. Moni heist\xc3\xa4 aloitti uransa graffitintekij\xc3\xb6in\xc3\xa4 mutta halusi sitten laajentaa ilmaisuaan, mink\xc3\xa4 vuoksi suuntausta kutsutaan joskus j\xc3\xa4lkigraffitiksi.\n_START_SECTION_\nTyylej\xc3\xa4 ja termej\xc3\xa4\n_START_PARAGRAPH_\nTagi on graffitimaalaajan allekirjoitusta ja k\xc3\xa4sialaa kuvaava tyyli ja graffitin vanhin muoto. Alkuvuosina tagit olivat yksinkertaisia tikkukirjaimisia nimi\xc3\xa4, mutta nykyisin tagit ovat tyylikk\xc3\xa4\xc3\xa4mpi\xc3\xa4 ja kekseli\xc3\xa4\xc3\xa4mpi\xc3\xa4. Tagissa on nelj\xc3\xa4 peruselementti\xc3\xa4: wraitterin nimimerkin kirjaimet, nuolet, koristekuviot ja symbolit. Wraitteri kirjoittelee tagejaan mahdollisimman moneen paikkaan, tarkoituksenaan tehd\xc3\xa4 itselleen nime\xc3\xa4 graffitipiireiss\xc3\xa4. Yhdell\xc3\xa4 wraitterilla voi olla tyylillisist\xc3\xa4 tai turvallisuuteen liittyvist\xc3\xa4 syist\xc3\xa4 useita erilaisia nimimerkkej\xc3\xa4 ja tageja._NEWLINE_Throw-up on nopeasti maalattuja pulleita kirjaimia, joissa on \xc3\xa4\xc3\xa4riviivat. Kirjaimet j\xc3\xa4ljittelev\xc3\xa4t usein pilven muotoja tai kuplia._NEWLINE_Piissi (engl. piece, sanasta masterpiece, \'mestariteos\') on suurikokoinen, v\xc3\xa4rik\xc3\xa4s, huoliteltu ja taidokas graffitimaalaus. Piisseiss\xc3\xa4 on monia kirkkaita v\xc3\xa4rej\xc3\xa4 ja luovasti muotoiltujen kirjainten lis\xc3\xa4ksi joskus my\xc3\xb6s esimerkiksi ihmishahmoja. Piissin tekeminen vaatii aikaa mutta tuo tekij\xc3\xa4lleen erityisen paljon arvostusta muilta wraittereilta. Tekij\xc3\xa4 yleens\xc3\xa4 suunnittelee piissin ensin paperilla. H\xc3\xa4n voi pohjustaa sein\xc3\xa4n sein\xc3\xa4maalilla, jotta spraymaali imeytyisi paremmin ja jotta piississ\xc3\xa4 olisi yksiv\xc3\xa4rinen tausta._NEWLINE_Simple style viittaa perusmuotoiseen tyyliin, jota k\xc3\xa4ytet\xc3\xa4\xc3\xa4n yleens\xc3\xa4 pitkien tekstin kirjoittamiseen._NEWLINE_Blockbuster style tarkoittaa kehittyneemp\xc3\xa4\xc3\xa4 tyyli\xc3\xa4, jossa helposti luettevia kirjaimia on maalattu suorakulmion muotoiselle alueelle. Tyyli\xc3\xa4 k\xc3\xa4ytet\xc3\xa4\xc3\xa4n paljon kokonaisten junien maalaamisessa._NEWLINE_Wildstyle on monimutkainen mutta yh\xc3\xa4 luettavissa oleva tyyli. Kirjaimet voivat sekoittua toisiinsa eri tavoin. Tyyliss\xc3\xa4 on paljon koristelukuvioita, vastapainoa ja nuolia._NEWLINE_Semi wildstyle on nopea, dynaaminen ja luettava tyyli._NEWLINE_Complex style -tyyliss\xc3\xa4 kirjaimet ovat en\xc3\xa4\xc3\xa4 h\xc3\xa4din tuskin tulkittavissa kirjaimiksi, sill\xc3\xa4 niiss\xc3\xa4 on runsaasti koristekuvioita, nuolia, linkkej\xc3\xa4, lasiefektej\xc3\xa4 ja sekoituksia. Muodoltaan kirjaimet voivat olla hyvin l\xc3\xb6yh\xc3\xa4sti muotoiltuja, tai ne voivat esitt\xc3\xa4\xc3\xa4 jotain._NEWLINE_3D on Euroopassa kehitetty tyyli, jossa ei ole perinteisi\xc3\xa4 \xc3\xa4\xc3\xa4riviivoja ja jaot tasojen v\xc3\xa4liss\xc3\xa4 on tehty varjoilla._NEWLINE_Graffitien kirjaimissa toistuvia tehokeinoja ovat esimerkiksi p\xc3\xa4\xc3\xa4llek\xc3\xa4isyys, venytykset, koristekuviot, yhdist\xc3\xa4v\xc3\xa4t viivat, p\xc3\xa4\xc3\xa4teviivat, irtileikatut palat, katkokohdat ja tietokonefonttiefektit. Kolmiulotteisissa kirjaimissa k\xc3\xa4ytet\xc3\xa4\xc3\xa4n perspektiivi\xc3\xa4 ja varjostuksia. Kirkkaat ja kontrastiset v\xc3\xa4rit ovat t\xc3\xa4rke\xc3\xa4 elementti, joka tuo graffitiin energiaa, toimintaa ja j\xc3\xa4nnityst\xc3\xa4. Yleisi\xc3\xa4 symboleja ovat esimerkiksi kruunut, nuolet, syd\xc3\xa4met ja t\xc3\xa4hdet. Piissiin voi maalata taustakuvan, tai sen voi j\xc3\xa4tt\xc3\xa4\xc3\xa4 ilman taustaa. Graffitintekij\xc3\xa4t pyrkiv\xc3\xa4t pit\xc3\xa4m\xc3\xa4\xc3\xa4n piissin kirjaimet aina p\xc3\xa4\xc3\xa4osassa._NEWLINE_Graffitikulttuuriin kuuluvat my\xc3\xb6s sapluunat, stickerit ja kaakelit. Sapluunat eli stencilit ovat esimerkiksi pahvisia muotteja, jotka painetaan sein\xc3\xa4\xc3\xa4 vasten ja joiden l\xc3\xa4pi kuva maalataan spraymaalilla. Stickerit ovat tarroja, joihin on kirjoitettu omia t\xc3\xa4gej\xc3\xa4 tusseilla, tai jokin hahmo/iskulause. Kaakeleihin voi my\xc3\xb6s tehd\xc3\xa4 kuvia tai piirroksia, jotka liimataan sein\xc3\xa4\xc3\xa4n kiinni.\n_START_SECTION_\nLaillinen graffiti\n_START_PARAGRAPH_\nBruggen kaupunki Belgiassa on tullut kuuluisaksi siit\xc3\xa4, ett\xc3\xa4 se on luvallistanut graffitien toteuttamisen joillekin paikoille. Luvallisesta graffitista on tullut ulkotilataiteen laji, jonka tuloksia esitell\xc3\xa4\xc3\xa4n my\xc3\xb6s verkkoymp\xc3\xa4rist\xc3\xb6iss\xc3\xa4._NEWLINE_Keskustelu t\xc3\xb6hrimisest\xc3\xa4 sek\xc3\xa4 siit\xc3\xa4 langetetut vahingonkorvaukset ja tuomiot ovat her\xc3\xa4tt\xc3\xa4neet kysymyksen ilmaisuvapaudesta sek\xc3\xa4 siit\xc3\xa4, onko osa graffiteista katsottava ilkivallaksi kiinteist\xc3\xb6j\xc3\xa4 vastaan vai ilmaisuvapauden ilmentym\xc3\xa4ksi ja nuorisotaiteeksi. Joillain paikoilla on pyritty muodostamaan v\xc3\xa4litt\xc3\xa4v\xc3\xa4 n\xc3\xa4k\xc3\xb6kulma ja sallimaan graffiteja paikoille, jossa se ei heikenn\xc3\xa4 maiseman laatua tai loukkaa kiinteist\xc3\xb6nomistajien oikeuksia. Joissakin paikoissa \xe2\x80\x93 esimerkiksi alikulkutunneleiden betonisiin seiniin \xe2\x80\x93 on saanut maalata graffiteja luvallisesti ja ohjatusti. Hollolassa pyrit\xc3\xa4\xc3\xa4n lailliseen graffitiin nuorisotoimen tarjotessa mahdollisuuden laillisen graffitin tekemiselle._NEWLINE_Vantaalla, Myyrm\xc3\xa4en raitilla Vaskivuorentien alittavassa alikulkutunnelissa on ollut luvallista graffitia jo 1990-luvulla. Sein\xc3\xa4joen Spr-parkkihallilla graffiti oli sallittua vuoteen 2002, mink\xc3\xa4 j\xc3\xa4lkeen se kiellettiin. Sittemmin parkkihalliin on tullut luvatonta, heikkolaatuista graffitia. Parkkihallin graffitin uudelleen sallimiselle on tehty verkkoadressi._NEWLINE_Vuodesta 2017 l\xc3\xa4htien Espoon l\xc3\xa4nsimetron ty\xc3\xb6maa-aidoissa on ollut luvallisia graffiteja. Graffitiaita on kaikille avoin._NEWLINE_Graffititaiteella on nyky\xc3\xa4\xc3\xa4n my\xc3\xb6s jonkin verran kaupallista kysynt\xc3\xa4\xc3\xa4. Salon seudun Kristillisdemokraatit tilasivat Teemu Kyyn\xc3\xa4r\xc3\xa4iselt\xc3\xa4 ("Kyns\xc3\xa4") graffiti-tyyppiset vaalimainokset jokaiselle vuoden 2008 kunnallisvaalien ehdokkaalle. Vuonna 2011 Tampereen s\xc3\xa4hk\xc3\xb6laitos puolestaan tilasi Tero Karvisen johtamalta ryhm\xc3\xa4lt\xc3\xa4 graffititaidetta Tammerkosken yli johtavan Frenckellin patosillan ty\xc3\xb6maa-aitaan. Tuloksena oli kalevalahenkinen Tulinen virta -teos.'